b"\n_START_ARTICLE_\nSant Roc de Massanes\n_START_SECTION_\nDescripci\xc3\xb3\n_START_PARAGRAPH_\nModest santuari religi\xc3\xb3s situat en un tur\xc3\xb3._NEWLINE_De planta rectangular, t\xc3\xa9 una sola nau, i est\xc3\xa0 cap\xc3\xa7ada al davant per un absis semicircular amb coberta de volta, del segle XV. La coberta \xc3\xa9s en volta de can\xc3\xb3, i la teulada \xc3\xa9s en teula \xc3\xa0rab amb un r\xc3\xa0fec simple. A la dreta t\xc3\xa9 una petita capella adossada._NEWLINE_A la fa\xc3\xa7ana principal hi ha la porta que anteriorment era amb arc de mig punt i dovelles, i que ha estat convertida en una porta amb arc pla, tot i conservar les dovelles. A la seva part dreta hi ha una petita finestra en arc pla i amb una reixa. A la part superior hi ha una obertura en forma d'ull de bou, protegida per una reixa. La resta d'obertures de l'edifici s\xc3\xb3n rectangulars amb ampit, llinda i brancals de pedra._NEWLINE_Destaca el campanar d'espedanya._NEWLINE_La fa\xc3\xa7ana est\xc3\xa0 realitzada en ma\xc3\xa7oneria, amb algunes parts toscament arrebossades.\n_START_SECTION_\nHist\xc3\xb2ria\n_START_PARAGRAPH_\nL'any 1569 el bisbat don\xc3\xa0 l'autoritzaci\xc3\xb3 a Massanes per construir una capella dedicada a Sant Roc, Sant Jaume i Sant Sebasti\xc3\xa0, els tres sants advocats contra la pesta. Els representants del Com\xc3\xba, que havien fet la petici\xc3\xb3 eren Antoni Marqu\xc3\xa8s, Antic Pasqual i Gabriel Piferrer. L'any 1600 es va obtenir perm\xc3\xads per beneir una campana. Des del segle XVII, a Sant Roc hi vivia permanentment un ermit\xc3\xa0. A mitjan segle XVIII consta que tenia dos altars, el de Sant Roc i el de la Mare de D\xc3\xa9u dels Dolors._NEWLINE_Des de 1977, cada 11 de setembre, s'organitza una arrossada a Sant Roc, ja que hi ha un parc molt ben condicionat."